APCSใจป้ำจ่ายปันผล 0.25 บาทต่อหุ้น
บอร์ด APCS อนุมัติจ่ายปันผล 0.25 บาทต่อหุ้น ชี้ธุรกิจสดใส เชื่อส่งผลดีทำราคาหุ้นฝ่าวิกฤตผันผวน
6 ต.ค. 2554

บอร์ด APCS อนุมัติจ่ายปันผล 0.25 บาทต่อหุ้น ชี้ธุรกิจสดใส เชื่อส่งผลดีทำราคาหุ้นฝ่าวิกฤตผันผวน
นายอภิชาติ การุณกรสกุล กรรมการผู้อำนวยการ บริษัท เอเซีย พรีซิชั่น หรือ APCS ผู้ประกอบธุรกิจด้านการผลิตชิ้นส่วนความเที่ยงตรงสูงสำหรับอุตสาหกรรมยานยนต์ คอมเพรสเซอร์ และกล้องถ่ายภาพดิจิตอล เปิดเผยว่า  ที่ประชุมคณะกรรมการบริษัทฯ ได้มีมติอนุมัติการจ่ายเงินปันผลระหว่างกาลในปี 2554  ให้กับผู้ถือหุ้น  ที่อัตรา 0.25 บาทต่อหุ้น   โดยขึ้นเครื่องหมาย XD ในวันที่ 18 ต.ค. 2554   ปิดสมุดทะเบียนเพื่อรวบรวมรายชื่อผู้มีสิทธิ วันที่ 21 ต.ค.   2554 และกำหนดจ่ายเงินปันผลในวันที่ 4 พ.ย. 2554  
“จากการประชุมบอร์ดเมื่อวานนี้  มีมติอนุมัติจ่ายปันระหว่างกาลปี 2554  ให้กับผู้ถือหุ้นในอัตราหุ้นละ 0.25 บาท ซึ่งถือเป็นผลตอบแทนที่ให้แก่นักลงทุนที่ให้ความไว้วางใจในตัวบริษัทฯ  โดยนักลงทุนที่ซื้อหุ้นก่อนวันที่ 18 ต.ค. นี้ ก็มีสิทธิจะได้รับเงินปันผลในครั้งนี้  อย่างไรก็ตามอยากให้นักลงทุนมองหุ้น  APCS   เป็นหุ้นพื้นฐานที่สามารถลงทุนได้ในระยะยาว ให้ผลตอบแทนที่คุ้มค่า และที่สำคัญเป็นบริษัทฯที่มีธรรมาภิบาลที่ดี” นายอภิชาติกล่าว
สำหรับทิศทางธุรกิจในช่วงครึ่งปีหลัง 2554 กรรมการผู้อำนวยการ บริษัท เอเซีย พรีซิชั่น จำกัด (มหาชน) หรือ APCS คาดว่าจะมีอัตราการเติบโตอย่างต่อเนื่อง จากครึ่งปีแรก 2554 ที่บริษัทฯ มีรายได้ 478 ล้านบาท โดยมีปัจจัยสนับสนุนมาจากการเติบโตของกลุ่มอุตสาหกรรมยานยนต์ ซึ่งปลายปีจะถือเป็นช่วงไฮซีซั่นของอุตสาหกรรม ดังนั้นจึงมั่นใจว่าผลการดำเนินงานในปี 2554 ของบริษัทฯ จะเป็นไปตามเป้าหมายที่คาดการณ์ไว้ว่าจะเติบโตใจากปี 2553 ที่มีรายได้รวม 907 ล้านบาท
ขณะเดียวกัน เมื่อพิจารณาภาพรวมในทุกอุตสาหกรรมของบริษัทฯ ถือว่ามีทิศทางสดใส จากการกระจายตัวของลูกค้าไปยังอุตสาหกรรมที่หลากหลาย โดยปัจจุบันบริษัทฯ มียอดขายในอุตสาหกรรมรถยนต์ 33% รถจักรยานยนต์ 29% กล้องถ่ายภาพดิจิตอล 22% และคอมเพรสเซอร์ 14% ซึ่งอุตสาหกรรมทั้งหมดยังอยู่ในภาวะการเติบโตที่ดี โดยคาดว่ายอดการผลิตรถยนต์ในปี 2554 จะอยู่ที่ 1.8 ล้านคัน ปรับเพิ่มขึ้นจากปีก่อนที่มียอดการผลิตที่ 1.6 ล้านคัน และคาดว่าจะเพิ่มสูงขึ้นอีกในปี 2555 จากปัจจัยสนับสนุนของการเติบโตรถยนต์อีโคคาร์ รวมถึงมาตรการภาษีรถคันแรก ซึ่งคาดว่าจะช่วยเพิ่มยอดขายรถยนต์ในประเทศในปีหน้าอีก 4 แสนคัน ขณะที่อุตสาหกรรมกล้องถ่ายภาพดิจิตอล ยังคงอยู่ในช่วงการเติบโต และคาดว่าบริษัทฯจะได้ลูกค้ารายใหม่ระดับโลก นอกเหนือจากลูกค้าเดิม
ด้านบทวิเคราะห์บริษัทหลักทรัพย์ ฟินันเซีย ไซรัส จำกัด (มหาชน)  ประเมินรายได้ปี 2554  ของ บริษัท เอเซีย พรีซิชั่น จำกัด (มหาชน) ไว้ที่ระดับ 1,002 ล้านบาท สูงกว่าปี 2553 ที่มีรายได้ 907 ล้านบาท และมีแนวโน้มทำกำไรสุทธิทั้งปีอยู่ที่ระดับ 150 ล้านบาท สูงกว่าปี 2553 ที่มีกำไรสุทธิ 142 ล้านบาท  ขณะที่ทิศทางธุรกิจทุกอุตสาหกรรมของ บริษัท เอเซีย พรีซิชั่น จำกัด (มหาชน) มีแนวโน้มการเติบโตที่ดี